Simona Halep a anunțat oficial că va juca la Miami Open
Simona Halep a anunțat oficial că a acceptat invitaţia şi va lua parte la Miami Open. Prin intermediul rețelelor de socializare, sportiva a făcut anunțul că va concura în acest prestigios turneu american.
Simona Halep își va face astfel revenirea oficială în circuitul WTA. Prin intermediul rețelelor de socializare, sportiva a confirmat că va participa la turneul WTA de la Miami. Acesta va avea loc în perioada 19-31 martie.
"Sunt foarte încântată să vă anunţ că mă voi întoarce în circuitul WTA peste două săptămâni la Miami Open!
Mulţumesc organizatorilor turneului pentru această oportunitate şi abia aştept să mă întorc pe teren şi să joc. Ne vedem curând", a transmis Halep, pe Instagram.
James Blake, directorul turneului de la Miami, i-a făcut o invitație specială dublei campioane de Grand Slam. Se pare că sportiva din România a acceptat-o și va profita pentru a participa la competiția care va avea loc în această lună.
View this post on Instagram
Halep a vorbit despre participarea la Miami Open la întoarcerea în țară
Întorcându-se în țară, Simona Halep a confirmat că există șansa să participe la Miami Open. Cu toate acestea, în ciuda dorinței intense de a reveni pe terenul de tenis, a subliniat necesitatea de a aborda lucrurile pas cu pas.
"Așa îmi doresc. Dar acum doar ce am ajuns și 2-3 zile am nevoie să mă pregătesc mental. Am făcut o pregătire bună, dar ținând cont că nu am jucat un an și aproape șapte luni un meci oficial, o să fie destul de dificil să reîncep, dar am tot timpul din lume și o să o iau pas cu pas.
În acest moment nu am o echipă, dar am câteva zile la dispoziție să formez o echipă așa cum îmi doresc eu, dar nu o să fie ușor. O să o iau pas cu pas și o să văd cât de bine pot să fac lucrurile.
Au fost colaborări foarte bune și cu antrenorii români, dar pentru mine colaborarea cu Darren (n.r. – Darren Cahill) a fost specială și alături de care am făcut cele mai bune rezultate. Nimic nu este exclus, o să mă gândesc bine și o să aleg", a declarat Halep, întrebată dacă va participa la acest turneu.
Sportiva este pregătită să lupte pentru un nou titlu de Grand Slam
Marea campioană a recunoscut că va fi o sarcină dificilă să revină în Top 10, dar și-a asumat că va face tot posibilul pentru a-și atinge acest obiectiv.
Deși conștientizează că readaptarea la circuit va fi un proces anevoios, își dorește să obțină un nou titlu de Grand Slam.
"Vă spun sincer că nu m-am uitat foarte mult la tenis, pentru că era o suferință să mă uit și să știu că nu am voie să joc, dar nivelul este unul destul de ridicat. În top 10 fetele au o putere extraordinară și joacă un tenis bun. Știu și eu cum este să fii în top 10 și tot timpul ești pregătit.
Va fi greu, dar și o mare provocare pentru mine să mă apropii. Mi-ar plăcea să câștig orice trofeu de Grand Slam, dar visăm acum. Așa că trebuie să ne trezim la realitate și o să o iau pas cu pas, pentru că o să fie o întoarcere destul de dificilă.
Abia revin, dar nu știu cât de puternică. Sunt împăcată sufletește, pentru că știu că nu am făcut absolut nimic, s-a și dovedit acest lucru și am foarte mulți oameni care mă apreciază și mă susțin necondiționat, iar cu ei pot să fac treabă din nou", a transmis Simona Halep.